Moontlikheid van beurtkrag in komende maandeArgieffoto Die DA het Donderdag in ŉ verklaring gesê hy het betroubaar verneem dat Eskom ŉ waarskuwing aan munisipaliteite gerig het oor die “sterk moontlikheid van beurtkrag in September en Oktober” vanjaar. Natasha Mazzone, DA-skaduminister van openbare ondernemings, sê in die verklaring die opposisieparty het nou ter wille van deursigtigheid aan Jabu Mabuza, voorsitter van Eskom, geskryf om duidelikheid oor die aangeleentheid te kry. “Eskom het voortdurend misluk in sy mandaat om betroubare en volgehoue elektrisiteitsvoorsiening te lewer en dit wil voorkom of miljoene Suid-Afrikaners en die wankelende ekonomie wéér deur Eskom in die steek gelaat gaan word,” sê Mazzone. Luidens die verklaring kos elke beurtkrag-fase die land na beraming sowat R1 miljard per dag. “Eskom het ons land keer op keer in diep moeilikheid gedompel. Suid-Afrika kan nie ŉ herhaling bekostig van die beurtkrag wat die land vroeër vanjaar lamgelê het nie,” sê Mazzone. Die DA is van mening dat die ANC ook nie juis met enige planne vorendag kom om probleme by Eskom op te los nie. “Dreigende beurtkrag in munisipaliteite wys dat die veelbesproke herstelplanne niks opgelewer het nie,” lui die verklaring.